Thilo Sarrazin

Thilo Sarrazin (født 12. februar 1945 i Gera i Tyskland) er en tysk politiker (SPD), tidligere styremedlem i den tyske sentralbanken.

Liv og virke

Bakgrunn
Thilo Sarrazins far var lege og moren var datter av en vestprøyssisk godseier. Hans forfedre var franske huguenotter som stammet fra Burgund, mens bestemoren hans var engelsk og en annen stamfar var italiensk. Han har forklart at navnet hans betyr sarasener (det vil si muslim) og er vanlig i Sør-Frankrike: «Det er avledet fra de arabiske sjørøverne som ble kalt 'sarasenere' i middelalderen». Han har omtalt seg selv som «en europeisk blanding».

Han vokste opp i Recklinghausen i Vest-Tyskland hvor han ble uteksaminert fra det lokale gymnasiet, hvoretter han avtjente sin militærtjeneste. Fra 1967 til 1971 studerte han økonomi ved Universitetet i Bonn og tok doktorgraden. Fra november 1973 til desember 1974 arbeidet han for Friedrich Ebert-stiftelsen og ble aktiv i SPD.

Karriere
Mellom 1975 og 2010 virket han innen statsforvaltningen. Dertil var han fra 2000 til 2001 i ledende stilling ved Deutsche Bahn. Fra 2002 til april 2009 var SPD-medlemmet Sarrazin finanssenator i Berlins senat (delstatsregjering) og deretter til slutten av september 2010 medlem i direksjonen for Deutsche Bundesbank, Tysklands sentralbank.

Sarrazin er blitt kjent for sine oppfatninger innen sosial- og befolkningspolitikk. Han er forfatter av boken «Deutschland schafft sich ab» (Tyskland avskaffer seg selv). Boken utkom i august 2010 og solgte over 1 millioner eksemplarer i Tyskland. Her beskriver han hvordan innvandringen fra Midtøsten og Afrika skader landet. Boken ble startskuddet for en omfattende integrasjonspolitisk debatt som kulminerte i og med at forbundskansler Angela Merkel i en tale i november samme år konstaterte at det politiske prosjekt som tok sikte på å innføre multikultur i Tyskland hadde «mislyktes totalt».

Sarrazin fikk atter medial oppmerksomhet i mai 2012 da han påstod at Angela Merkels europolitikk var motivert av skyldfølelser for Andre verdenskrig og Holocaust. Uttalelsen kom i sanband med utgivelsen  av hans nye bok, «Europa braucht den Euro nicht: Wie uns politisches Wunschdenken in die Krise geführt hat» (Europa trenger ikke euroen: Hvordan politisk ønsketenkning har bragt oss opp i krisen), hvori han argumenterer for at Tyskland burde trå ut av eurosonen. 

SPD innledet en eksklusjonsprosess mot Sarrazin med grunnlag i rasistiske uttalelser. Saken ble brakt inn for retten. I juli 2019 vant partiet frem i første instans, med sitt krav om å kunne ekskludere Sarrazin.

Utvalgte verker 
 Deutschland schafft sich ab (2010)
 Europa braucht den Euro nicht (2012)
 Der neue Tugendterror. Über die Grenzen der Meinungsfreiheit in Deutschland. Deutsche Verlags-Anstalt, München 2014, 
 Wunschdenken. Europa, Währung, Bildung, Einwanderung – warum Politik so häufig scheitert (2016)
 Feindliche Übernahme: Wie der Islam den Fortschritt behindert und die Gesellschaft bedroht (2018)

Referanser 

Tyske politikere
Tyske forfattere
Fødsler i 1945
Personer fra Gera
Personer fra Recklinghausen